Oficiālais Vēstnesis L 122 , 14/05/1997 Lpp. 0021 - 0023



Komisijas Lēmums (1997. gada 22. aprīlis), ar ko izveido to trešo valstu sarakstu, no kurām ir atļauts ievest zvejniecības produktus, kas paredzēti lietošanai pārtikā (Dokuments attiecas uz EEZ) (97/296/EK) EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Padomes 1995. gada 22. jūnija Lēmumu 95/408/EK par nosacījumiem, ar kādiem pārejas posmam sagatavo trešo valstu to uzņēmumu pagaidu sarakstus, no kuriem dalībvalstīs ir atļauts ievest dažus dzīvnieku izcelsmes produktus, zvejniecības produktus vai dzīvas gliemenes [1], kurā grozījumi izdarīti ar Lēmumu 97/34/EK [2], un jo īpaši tā 2. panta 2. punktu, tā kā Komisija ir noteikusi īpašus nosacījumus zvejniecības produktu ievešanai, kuri attiecas uz dažām īpašām trešām valstīm; tā kā ar Komisijas Lēmumu 95/328/EK [3] ir izveidota standartizēta veselības apliecība zvejniecības produktu ievedumiem no trešām valstīm, uz kurām vēl neattiecas tāda veida lēmums; tā kā ar Komisijas Lēmumu 97/20/EK [4] ir izveidots to trešo valstu saraksts, no kurām ir atļauts jebkādā veidā ievest gliemenes, adatādaiņus, tunikātus un jūras gliemežus, kas paredzēti lietošanai pārtikā; tā kā tagad ir jāizveido to trešo valstu saraksts, kas atbilst līdzvērtības nosacījumiem, kuri minēti Lēmuma 95/408/EK 2. panta 2. punktā, un kas garantē, ka zvejniecības produkti, kurus izved uz Kopienu, atbilst tiem veselības nosacījumiem, kuri noteikti patērētāju aizsardzībai ar Padomes Direktīvu 91/493/EEK, ar ko nosaka veselības nosacījumus zvejniecības produktu ražošanai un laišanai tirgū [5]; tā kā minētajā sarakstā jāiekļauj trešās valstis, uz kurām jau attiecas īpašs lēmums, un trešās valstis, kuras atbilst 2. panta 2. punktā paredzētajiem nosacījumiem un attiecībā uz kurām saskaņā ar Lēmumā 95/408/EK noteikto procedūru var izveidot apstiprinātu uzņēmumu pagaidu sarakstu; tā kā, lai izvairītos no jebkādiem traucējumiem tradicionālajā tirdzniecības modelī attiecībā uz zvejniecības produktiem, ko ieved no minētajā sarakstā vēl neiekļautām trešām valstīm, ierobežotu laika posmu var turpināt piemērot Direktīvas 91/493/EEK 11. panta 7. punktu; tā kā minēto trešo valstu sarakstu izveido, neierobežojot Kopienas noteikumus vai valsts tiesību normas, kas attiecas uz dzīvnieku veselības vai vides aizsardzību; tā kā šajā lēmumā paredzētie pasākumi ir saskaņā ar Pastāvīgās veterinārijas komitejas atzinumu, IR PIEŅĒMUSI ŠO LĒMUMU. 1. pants Ar šo šā lēmuma pielikumā izveido to trešo valstu sarakstu, kas atbilst nosacījumiem, kuri paredzēti 2. panta 2. punktā Lēmumā 95/408/EK par nosacījumiem, ar kādiem pārejas posmam izveido trešo valstu to uzņēmumu pagaidu sarakstu, no kuriem dalībvalstīs ir atļauts ievest dažus dzīvnieku izcelsmes produktus, zvejniecības produktus vai dzīvas gliemenes. 2. pants 1. Neierobežojot noteikumus, kas attiecas uz dzīvnieku veselības vai vides aizsardzību, dalībvalstis nodrošina to, ka lietošanai pārtikā paredzēti zvejniecības produkti jebkādā veidā tiek ievesti tikai no pievienotajā sarakstā minētajām trešām valstīm. 2. Šā panta 1. punkts neattiecas uz zvejniecības produktiem, ko ieved no uzņēmuma, kurš ir apstiprināts saskaņā ar Direktīvas 91/493/EEK 11. panta 6. punktā noteikto procedūru. 3. pants 1. Neatkarīgi no 2. panta dalībvalstis līdz 1998. gada 1. jūlijam saskaņā ar Direktīvas 91/493/EEK 11. panta 7. punktu var turpināt ievest zvejniecības produktus no trešām valstīm, kas nav iekļautas šim lēmumam pievienotajā sarakstā. 2. Dalībvalstis gādā par to, lai zvejniecības produktus, ko ieved saskaņā ar 1. punktā paredzētajiem nosacījumiem, laistu pārdošanā tikai ievedējas dalībvalsts vai dalībvalstu vietējā tirgū saskaņā ar minēto ierobežojumu, un lai marķējumā būtu skaidri norādīta izcelsmes valsts. 4. pants Šo lēmumu piemēro no 1997. gada 1. jūlija. 5. pants Šis lēmums ir adresēts dalībvalstīm. Briselē, 1997. gada 22. aprīlī Komisijas vārdā — Komisijas loceklis Franz Fischler [1] OV L 243, 11.10.1995., 17. lpp. [2] OV L 13, 16.1.1997., 33. lpp. [3] OV L 191, 12.8.1995., 32. lpp. [4] OV L 6, 10.1.1997., 46. lpp. [5] OV L 268, 24.9.1991., 15. lpp. -------------------------------------------------- PIELIKUMS To trešo valstu saraksts, no kurām ir atļauts ievest jebkāda veida zvejniecības produktus, kas paredzēti lietošanai pārtikā I. Trešās valstis, uz kurām, pamatojoties uz Padomes Direktīvu 91/493/EEK, attiecas īpašs lēmums Albānija Argentīna Brazīlija Čīle Dienvidāfrika Dienvidkoreja Ekvadora Farēru salas Filipīnas Gambija Indonēzija Japāna Jaunzēlande Kanāda Kolumbija Krievija Malaizija Maroka Mauritānija Peru Senegāla Singapūra Taivāna Taizeme Turcija Urugvaja Ziloņkaula Krasts II. Trešās valstis, kas atbilst Padomes Lēmuma 95/408/EK 2. panta 2. punkta prasībām Amerikas Savienotās Valstis Austrālija Bangladeša Beliza Folklendu salas Grenlande Gvatemala Hondurasa Horvātija Indija Kostarika Kuba Ķīna Madagaskara Maldīvu salas Meksika Namībija Panama Polija Seišelu salas Slovēnija Šveice Togo Tunisija Venecuēla Vjetnama --------------------------------------------------